***Pjesme***

Pjesme, glazba, *muzika*, kompozicije, skladbe... sve su to istoznačnice, ali što je,

zapravo, glazba, što su to, ustvari, pjesme? Je li to, uistinu, samo zvuk koji zbog načina na

koji su naše sinapse posložene, mi doživljavamo kao neko sredstvo bijega iz ovog svijeta, kao

neko sredstvo podizanja morala?

Sumnjam da je glazba tako površna, da služi samo kao nešto što koristimo da bismo

pobjegli; ne, glazba je nešto mnogo više. Glazba je mnogo toga, ali ništa od toga nije

jednostavnost ili površnost. Glazba je ideja da je život zaigran, jer glazba je uglavnom kao

život, serija notâ i akorda koje kada su odsvirane pravilno, daju pjesmu.

Ljudi griješe kad pomisle da je cijeli život jedna pjesma i da je ako promaše nekoliko

akorda ili notâ, cijela pjesma upropaštena. To je netočno, život nije jedna pjesma, on je serijâ

albuma, i nekolicina loših pjesama na tom albumu ne mijenja ništa. Glazba je revolucija, to je

pokret koji ne govori samo pjesmama, skladbama i albumima, već i porukom.

Glazba je, tijekom povijesti uvijek prisutna, uvijek je u pozadini pokreta, ratova,

mode, revolucijâ... glazba stoji iza mnogočega. Glazba je uvijek tu za nas; kada nikoga

drugog nema, kada nas svi napuste, ona ostaje. Jer bez glazbe, život bi bio serija praznih, tihih

i gotovo beznačajnih notâ i akorda. Bez glazbe ne bi bilo pokreta, bunta, promjene, a

promjena je ključna za život.

Ja glazbu, inače, nazivam *muzikom*, nemojte odmah pomisliti da je to samo zbog bunta.

**Janko Torgal Kiš, 1. ZIM**

(mentorica Dobrila Arambašić-Kopal, prof.)

***Moj prijatelj mobitel***

„ Moj prijatelj mobitel zove se H… P8. On i ja smo prošli puno toga zajedno. Uvijek

je sa mnom, bilo kada i bilo gdje, jer se uvijek nalazi u mom džepu ili torbi.

On je jedan od mojih najboljih prijatelja. Upoznali smo se prije dvije godine u dućanu

Tele 2. Čim sam ga vidio, znao sam da ćemo biti odlični prijatelji. Tako je i bilo, prošli smo

neke vesele, ali i tužne trenutke.

Moj prijatelj mobitel je velik i crn, modernog dizajna. Nažalost, sad je u jako teškom

stanju, sav je razbijen i oštećen; ali jak je on. Pretrpio je ozljede teže od svega za što je

namijenjen.

Nakon samo nekoliko mjeseci od upoznavanja, moj prijatelj se skoro utopio. Bili smo

zajedno u kadi kada je on ispao iz moje ruke i pao u vodu. Mislio sam da je to kraj našeg

prijateljstva. Sljedeći tjedan družio se s rižom koja je iz njega izvlačila vlagu. Nakon sedam

dana vratio se jači no prije.

Nisu to sve njegove nezgode; bilo je još dosta padanja, lupanja i bacanja, no baš zbog

svega toga što smo preživjeli, mi smo sada odlični prijatelji. On mi pomaže u pisanju zadaća,

računanju ili ubijanju dosade. Moram priznati da mu malo zavidim, on je puno pametniji od

mene. Zajedno smo fotografirali puno tzv. selfija, pročitali puno članaka, nazvali puno

prijatelja. Da nema njega, nikad ne bih igrao igricu 'Egg', on mi je pokazao tu igru.

Nažalost, moj prijatelj mobitel je sada u vrlo teškim trenucima. Postao je puno sporiji,

pokupio je puno virusa od kojih se ne može izliječiti. Uskoro ću ga morati zamijeniti jer se

više neće moći družiti. Bit će mi jako teško oprostiti se od njega, ali bar znam da je imao jako

zanimljiv život i da će mu biti drago ako nađem drugog prijatelja.“

**Vito Kurtić, 1. ZP**

(mentorica Dobrila Arambašić-Kopal, prof.)

***Čovjek u crnom kaputu***

Nekad, tijekom dana, zapazim neke sitnice koje noću sanjam. Identične stvari, situacije, osobe i prostor i vrijeme i svjetlost koju vidim u snu, sljedeći dan doživim kao da sam prorok ili kao da vidim budućnost. Dogodilo mi se to već nekoliko puta, no u početku nisam tome pridavao neku važnost. Možda nisam jedini kojemu se to događa u životu, ali kao da jesam, kao da samo ja imam takve sposobnosti. Zapažajući tako sasvim nebitne sitnice u danom trenutku, shvatio sam da možda nadzirem situaciju kako bih ju podsvjesno povezao sa snom.  
Sjedio sam tako u parku, nedaleko svoje kuće i zapazio čovjeka kako usporeno hoda prema istom tom parku, u kojemu sam bistrio um i razmišljao o svojoj egzistenciji. Park je prazan, nedjelja poslije podne, lišće šušti, borove iglice sjaju pod mjesečinom i lagani vjetar šulja se među granama. Sav sam prepušten svojim mislima, kao da nisam prisutan. Kao da sam u paralelnom svijetu, tu sam, ali nisam tu. I prilazi tako čovjek čudnim usporenim hodom, kao da se šulja, kao da ima neku skrivenu namjeru.

Na trenutak napustim misli o svojoj egistenciji jer me usporeno-hodajući čovjek vrlo zaintrigirao. Što hoće? Prilazi li meni ili samo prolazi parkom?, pitao sam se. Kad se dovoljno približio, dovoljno da prepoznam crte lica i cjelokupan izgled, zapitao sam se što nije u redu samnom. Čovjeka vidim prvi put, a kao da sam ga nedavno već prije vidio, ali ne znam gdje. Nigdje ga nisam mogao svrstati, niti u jednu situaciju u svom životu, u protekle sate, dane ili tjedne. Nakon što je prošlo par trenutaka, sjetih se da je to možda čovjek kojega sam sinoć sanjao. Što je više prilazio, to je slika bila jasnija i u to sam biosve više siguran. U to, da je to čovjek iz moga sna. Bradati muškarac, srednjih godina, u crnom kaputu i cilindrom na glavi. Deja vu, sve sam to uočio i povezao sa slikom iz sna.

Čovjek mi sve bliže i bliže prilazi, a moja je znatiželja sve veća i veća. Tko je to? Napokon mi je prišao, ispričao se, pitao me imam li vatre i sjeo na hladnu, drvenu klupu do mene. Zbog njegove prisutnosti osjećao sam se spokojno, sretno, a opet osjećao sam strahopoštovanje i nesigurnost. Igrom slučaja imao sam šibice, odnosno šibicu koju sam strpao u unutarnji pretinac zimske jakne. Izvadio sam kutiju sa šibicom i pružio mu je. Zahvalio je, polako je iz unutarnjeg džepa kaputa vadio nešto, posegnuo je za bijelom svijećom, i u trenutku kada se šibica zaiskrila, mojim cijelim tijelom prošla je toplina. Ugodna i sjetna toplina. Zapalio je bijelu svijeću, koja je u istom trenutku, kada je fitilj te iste, bijele svijeće počeo gorjeti, ''dobila krila''. Lebdjela je kao da je netko drži u ruci, ali je nitko nije držao. Prepao sam se, takvo što nikada u životu nisam vidio, možda samo u snu ili čitao u knjizi.Upitao sam ga kako je to moguće. Odgovorio mi je da je na ovom svijetu mnogo toga moguće samo ja još puno toga nisam iskusio.

Imao sam protrebu pogledati koliko je sati, jer mi se učinilo kao da je vrijeme stalo. Bilo je 18 sati i 48 minuta, mračnu ulicu, koja je prolazila uz park osvijetljavala je samo jedna petrolejska lampa, a pun mjesec obasjavao je visoki bor koji je krasio park, zajedno s ostala četiri bora i pokojom brezom, kojoj je ostalo još malo lišća na granama. U trenutku kada je svijeća počela lebdjeti, vjetar je ubrzao snagu i dublje ušao među grane borova. Sablasnim zvižducima potpomognutim neugodnom tišinom stvarao je i ovako čudnu, vrlo čudnu situaciju. Upitao sam čovjeka u crnom kaputu ima li ime. Odgovorio mi je da ima, ali da mi ga ne želi reći, jer bi to promijenilo način na koji mu pristupam. Sam u sebi, negodujući, ipak sam nastavio razgovor:

- Što radite u ova doba u parku?,upitao sam.

I dok je svijeća i dalje lebdjela u zraku goreći najmirnijim plamenom, kao da nema daška vjetra, odgovorio mi je: - Poslan sam kako bih ti pomogao. - Upitao sam tko ga šalje, ali mi nije mogao reći, htio je, ali nije mogao. Kao da mu je zabranjeno spomenuti ime tog čovjeka koji ga je poslao k meni. Zastao sam na trenutak i prekinuo razgovor tišinom. Vjetar je i dalje zviždao, a oblaci su prekrili mjesec. Svijeća se naglo ugasila i pala na pod, a čovjek u crnom kaputu misteriozno je nestao.

Zbunjeno sam za njim. Pitao sam se na koji način je on tako neprimjetno otišao. Nepomično sam ostao sjediti na hladnoj drvenoj klupi gledajući u bijelu svijeću što je ležala na podu. Prignuo sam se kako bih je podigao. Svijeća je bila hladna, a fitilj se još uvijek dimio, kao u trenutku kad sam ugasio svjećice za svoj deseti rođendan. Potražio sam imam li kakav izvor vatre kojim bih tu istu bijelu svijeću mogao ponovno zapaliti i vidjeti lebdi li i kada bih ju ja zapalio. Prošlo je nekoliko trenutaka, nisam pronašao nikakve šibice, a tako sam jako želio zapaliti tu posebnu, bijelu svijeću. Nedugo nakon toga, svijeća je počela tinjati, ruke su mi se tresle kao da mi je jako hladno, a zapravo sam opet počeo osjećati onu istu toplinu. Htio sam ispustiti svijeću kako bih vidio može li ponovno lebdjeti. Gledao sam u nepomičan plamen i polako otvarao šaku kako bih je ispustio, međutim, nešto mi nije dalo, nisam mogao pomaknuti niti jedan mišić na ruci, makar sam se trudio svim silama. Čudno vrlo, čudno.

Ne znam na koji način bih opisao kako sam se osjećao u tom trenutku, to je nešto poput ljubavi, neopisivo, a pristuno. Pogledao sam na sat, nadajući se kako je već prošlo desetak minuta, ali moj ručni sat je stao. Pokazivao je 18 sati i 48 minuta. Pokucao sam nekoliko puta kako bi sat možda proradio, ali nije. Moj sat nikada nije stao. Zašto je baš sada stao? Zašto baš sada i zašto baš u to vrijeme?, pitao sam se. Zatvorio sam oči, zamislio želju i puhnuo u svijeću, misleći kako će se ugasiti i želja ostvariti. Svijeća je i dalje gorjela, a želja se ostvarila.

Usporeni čovjek opet je sjedio na hladnoj drvenoj klupi do mene. Pitao sam ga zašto je otišao i začuo odgovor: - Poslan bijah i pozvan bijah. Ti koji dar imaš, svjetlost je tvoja sada.- Pomno analizirajući rečenicu koju mi je izgovorio, podigao sam svijeću i izrazom lica priupitao je li to ta svijetlost. Polako je potvrdno kimnuo glavom, ustao i krenuo prema izlazu iz parka.

- Zašto baš ja?!, poviknuo sam za njim. Samo je šutio i nastavio hodati, a nepomični plamen svijeće počeo je titrati. Obraćajući pozornost na iznenađujući pomak plamena, izgubio sam čovjeka u crnom kaputu. Opet je nestao. Ustao sam kako bih krenuo kući. Hodajući starom šljunčanom cestom, osjećajući svaki kamenčić pod nogama, razmišljao sam o svemu što se dogodilo. I dalje analizirao rečenicu koja mi je bila rečena.

Kod kuće sam bijelu svijeću utaknuo u svijećnjak i legao na krevet. Pogledao sam na stari sat na zidu, nebih li saznao koliko je sati. Bilo je 18 sati i 48 minuta. - Zar je zaista vrijeme stalo?, pitao sam se razmišljajući tko li je mogao biti čovjek u crnom kaputu.

Utonuo sam u san iz kojeg me probudila groznica. Bio sam mokar kao da sam satima stajao na kiši. Više nisam znao jesam li sanjao neki čudan san ili sam imao noćnu moru. Međutim, nisam. Skoro svaku večer kad legnem rano sanjam neki san, a sada baš ništa nisam sanjao. Kiša je vani pljuštala, krupne kapi udarale su o lim nadstrešnice terase. Ustao sam, umio se i sjetio se čovjeka iz parka sa svijećom. I dalje me zanimalo kako se čovjek zove pa sam odlučio uzeti bijelu svijeću koju sam odložio u svijećnjak, ali nije je bilo. Nestala je. Nije mi bilo jasno na koji način.

Majka je došla kućii došetala do fotelje na kojoj sam sjedio i razmišljao te me upitala kako sam tako dugo mogao spavati. meni se učinilo samo nekoliko sati. Začudio sam se kad sam ju vidio sa suzama u očima dok je govorila drhtavim glasom: - Bila sam kod bake. Umro je djed. - Ostao sam šokiran i bez teksta, nisam znao kako bih reagirao na ovakvu vijest. Ustao sam i rekao majci da sjedne. Polako je sa sigurnošću sjela i gledala u pod. Pitao sam je kako je umro. Odgovorila mi je da je samo izdahnuo, ali da joj je prije toga nešto rekao. Jako me zanimalo što joj je to rekao, ali sam se ustručavao pitati je. Možda mi ne želi reći, a možda samo ne može. Nakon par trenutaka rekla mi je: - Rekao mi je da ti kažem da svo blago i sve što on ima, ostavlja tebi, da moraš čuvati mene i baku i da nas nikada ne napustiš.- Opet sam u šoku i bez teksta. Odšetao sam do prozora, nalaktio se na drvenu klupčicu i razmšljao o svemu što mi se dogodilo. Sjetih se da sam sanjao kako je vrijeme stalo. Pogledao sam na sat, a on je otkucavao 20 sati. Vratio sam se do majke, sjeo do nje i počeo joj pričati što mi se sve dogodilo. U jednom trenutku pitao sam zna li što bi moglo značiti 18 sati i 48 minuta. Na to mi je s tugom odgovorila: - U 18 sati i 48 minuta, djed je zadnji put napravio svoj zadnji izdah.-

Zagrlio sam je.

**Erik Vučilovski, 4. ZP**

(mentorica Nina Selman Hrvatić, prof.)

**\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\***

**Mentorice (abecednim redom):**

Dobrila Arambašić-Kopal, prof.

Nina Selman Hrvatić, prof.